b'\n_START_ARTICLE_\nKipin\xc3\xa4 (lehti)\n_START_PARAGRAPH_\nKipin\xc3\xa4 on Petroskoissa ilmestyv\xc3\xa4 lasten ja varhaisnuorten lehti, jossa on sis\xc3\xa4lt\xc3\xb6\xc3\xa4 suomeksi, veps\xc3\xa4ksi, aunuksenkarjalaksi ja varsinaiskarjalan vienankarjalan murteella. Kuukausilehten\xc3\xa4 se on ilmestynyt vuodesta 1986. P\xc3\xa4\xc3\xa4toimittajana on vuodesta 2010 Natalia Denisova. Lehte\xc3\xa4 kustantaa Periodika-kustantamo._NEWLINE_Vuonna 2006, jolloin lehdell\xc3\xa4 on 20-vuotisjuhlavuosi, lehden levikki on 1 000 kappaletta. Tavallisesti levikki on 700\xe2\x80\x93800 kappaletta. Suomeen tulee vain yksi tilaus.\n_START_SECTION_\nHistoria\n_START_PARAGRAPH_\nKipin\xc3\xa4n historia alkaa vuodesta 1932, jolloin se perustettiin Leningradissa Pioneeri-nimisen\xc3\xa4. Maassa julkaistiin Lokakuun vallankumouksen j\xc3\xa4lkeisin\xc3\xa4 vuosina parhaimmillaan yli 20 suomenkielist\xc3\xa4 julkaisua._NEWLINE_Ensimm\xc3\xa4inen p\xc3\xa4\xc3\xa4toimittaja oli Yrj\xc3\xb6 Karppanen. Kipin\xc3\xa4\xc3\xa4 julkaistiin kaksi kertaa kuukaudessa kahden vuoden ajan._NEWLINE_Uudelleen Kipin\xc3\xa4 syntyi karjalaisen kirjailijan Jaakko Rugojevin aloitteesta vuonna 1986. Kipin\xc3\xa4n tavoite tuolloin oli julkaista karjalaisten ja suomalaisten kirjailijoiden lapsille suunnattuja teoksia. P\xc3\xa4\xc3\xa4toimittajana aloitti Viktor Husu._NEWLINE_Vuonna 1989 lehdell\xc3\xa4 oli 8 000 tilaajaa. Neuvostoliiton hajottua levikki romahti muun muassa Virossa ja Suomessa. _NEWLINE_Vuonna 1992 lehden kohtalo oli vaakalaudalla, kun koko toimitus irtisanoutui ammattiv\xc3\xa4en ja aineistopulan takia. Vuonna 1993 Viktor Paaso perusti lehden uudelleen, ja vuonna 1994 kustantaja vaihtui. P\xc3\xa4\xc3\xa4toimittajaksi tuli Jaakko Rugojevin tyt\xc3\xa4r Nina Rugojeva. Vuosina 1997\xe2\x80\x932005 p\xc3\xa4\xc3\xa4toimittajana oli Irina Kurilo, h\xc3\xa4nen j\xc3\xa4lkeens\xc3\xa4 Elina Byrkland ja vuodesta 2010 Natalia Denisova.'